लेखक ने अपने इस उपन्यास च देसै दी बंड मौके बड्ढ-टुक्क दा जेह्ड़ा वर्णन कीते दा ऐ उब्भी समाज दा सच्च ऐ। बा’रें ब’रें दी कुड़ी फातमां ते ओह्दे मां-बब्ब अपनी ते अपने शरण दाता दी जान बचाने खातर पाकिस्तान नस्सन लगदे न तां रस्ते च उ’नें गी अपने गै ग्रां दे त्रौं आदमियें फगड़ी लैता। जनानी ते धियू सामने पैह्ले बब्बै गी खतम कीता फ्ही धियू दे सामने उ’नें आदमियें बारी-2 फातमां दी माऊ दी इज्जत लीरो लीर कीती। फातमां दी मा उ’नें गी भाऊ-2 आक्खी छन्दे करदी ऐ। पर उस बेल्लै पराने मनुक्खी रिश्ते खतम होई गेदे हे राक्षसें हत्थें मानवता लटोऐ करदी ही। फातमां दी माऊ दी क्हानी बी किश घैंटे च खतम होई गेई पर फातमां गी मसतां लेई गेआ जिंदगी भर हलाल करने आस्तै। उन्ने उसी घर नेईं लेई जाइयै दुहारी रक्खेआ। ओह् शराब दी बोतल आह्ला लेखा फातमां गी छड़ा आपूं गै नेईं पींदा अपने यारें दोस्ते अग्गें बी उसी पेश करदा। 1947 दा एह् बी इक सच्च ऐ। पर सिर्फ हिन्दुएं गै मुसलमानें कन्नै बुरा व्यवहार नेईं हा कीता मुसलमानें बी हिन्दुएं कन्नै इस्सै चाल्ली व्यवहार कीता हा। उपन्यासकार गी चाहिदा हा जे ओह् उपन्यास च इस सरबन्धै च सामंजस्य बनाई रखदा। जेकर यथार्थ च भड्डू बलौर दे इलाके च छड़ा इक्कै धर्म दे लोकें पासेआ इस चाल्ली दा बेहार कीता गेआ हा जे सामजस्य आस्तै उपन्यासकार ने अपनी कल्पना शक्ति दा प्रयोग करना चाहिदा हा। की जे उपन्यास गद्य साहित्य दी इक ऐसी विधा ऐ जेह्दे कोल कलेवर दी कमी नेईं होंदी।